વિજ્ઞાન ક્ષેત્રે શોધ અને સંશોધનમાં અગ્રેસર એવી ગુજરાતની શ્રેષ્ઠ ધોળકિયા સ્કૂલ ફરી એકવાર સાઉથ કોરિયામાં આગામી ૧૮ ઓકટોબરથી યોજાનાર એશિયાનો સૌથી મોટો વિજ્ઞાન મેળો 'મીલસેટ-૨૦૧૮'માં ભારતનો તિરંગો લહેરાવશે. દર વર્ષની જેમ આ વર્ષે પણ ધોળકીયા શાળાના બાળ વૈજ્ઞાનિકોએ નિત-નવા સંશોધનો કરી, શાળા કક્ષાએથી શરૂ કરી ઈન્ટર સ્કૂલ કક્ષા, શહેર કક્ષા, જિલ્લા કક્ષા, રાજ્ય કક્ષા, રાષ્ટ્રીય કક્ષા તેમજ આંતરરાષ્ટ્રીય કક્ષા સુધી સર્વશ્રેષ્ઠ દેખાવ કરી વિજ્ઞાનની જ્યોતને જલતી રાખી છે. આ વર્ષે માર્ચ માસમાં આફ્રિકા ખંડના ટયુનિશિયા દેશમાં યોજાયેલ વિજ્ઞાન મેળામાં શાળાના બાળ વૈજ્ઞાનિક અકબરી પ્રિન્સ ભારત દેશવતી ગોલ્ડ મેડલ જીતી ચૂકયા છે સાથે જૂન માસમાં અમેરિકાના ન્યુયોર્ક સ્ટેટમાં બાળ વૈજ્ઞાનિક શુભ ધોળકીયા ભારત દેશ વતી બ્રોન્ઝ મેડલ જીતી ચૂકયા છે અને હવે આવતીકાલે શાળાના બે બાળ વૈજ્ઞાનિકો દર્શી પનારા અને આર્ય કરગથરા એશિયા ખંડના સૌથી મોટા વિજ્ઞાન મેળા 'મીલસેટ-૨૦૧૮'માં ભાગ લેવા માટે સાઉથ કોરિયા જવા રવાના થઈ રહ્યા છે ત્યારે સમગ્ર ધોળકીયા શાળા પરિવારમાં હર્ષ અને ઉલ્લાસનું વાતાવરણ છવાઈ ગયુ છે તેમજ ચોમેરથી આ બાળ વૈજ્ઞાનિકો ઉપર શુભેચ્છાઓનો વરસાદ થઈ રહ્યો છે.